लोकपाल विधेयक पर कांग्रेस कोर समिति की बैठक  
लोकपाल विधेयक में विपक्ष के संशोधनों की मांग और इसके कुछ प्रावधानों पर अपने सहयोगी दलों की चिंताओं के मद्देनजर कांग्रेस की कोर समिति ने बैठक की।
लोकपाल विधेयक में विपक्ष के संशोधनों की मांग और इसके कुछ प्रावधानों पर अपने सहयोगी दलों की चिंताओं के मद्देनजर कांग्रेस की कोर समिति ने मंगलवार को बैठक की।  कांग्रेस सूत्रों ने बताया कि प्रधानमंत्री मनमोहन सिंह और पार्टी अध्यक्ष सोनिया गांधी कोर समिति की बैठक में शामिल हुए। बैठक में लोकसभा में विधेयक पर हुई चर्चा के दौरान सुझाए गए संशोधनों पर विचार किया गया।  विधेयक पर चर्चा में भाग ले रहीं कई पार्टियों ने कहा है कि लोकायुक्त पर कानून बनाने का अधिकार राज्यों के पास होना चाहिए जबकि विधेयक के प्रावधानों जिनमें सांसदों के खिलाफ शिकायतों के बारे में लोकायुक्त को सूचना देने के लिए पीठासीन अधिकारियों की व्यवस्था की गई है, इन प्रावधानों को लेकर कुछ सांसदों ने चिंता भी जताई है।  सूत्रों ने बताया कि विधेयक पर चर्चा के दौरान सांसदों द्वारा दिए गए सुझावों पर पार्टी 'खुले दिमाग' से चर्चा के लिए तैयार है।